Diari Oficial de la Generalitat Valenciana


Sumari del DOGV 9886, del 05-07-2024 (2024/5936)

RESOLUCIÓ de 20 de maig de 2024, de la Direcció General de Transports i Logística de la Generalitat, per la qual s'aprova el Pla de mobilitat d'Elx Parc Empresarial.
---------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5936


Data del document
:   20-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 20 de maig de 2024, de la Direcció General de Transports i Logística de la Generalitat, per la qual s'aprova el Pla de mobilitat d'Elx Parc Empresarial. [2024/5936]  
En referència al Pla de mobilitat d'Elx Parc Empresarial que ha redactat la Conselleria de Medi Ambient, Aigua, Infraestructures i Territori, es destaquen els següents:  
  
Antecedents de Fet  
  
Primer. L'1 d'octubre de 2020, la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat inicia l'expedient de redacció del Pla de mobilitat de l'àrea industrial d'Elx Parc Empresarial. Es tracta d'una iniciativa que pretén fomentar la redacció de plans de mobilitat en els polígons industrials de la comunitat i que mitjançant este exemple de pla de mobilitat en una de les àrees industrials més importants del territori valencià (Elx Parc Empresarial) pretén servir d'exemple perquè altres polígons elaboren els seus respectius plans de mobilitat a través de les seues entitats de gestió i modernització en coordinació amb els ajuntaments on s'enquadren.  
Segon. Entre octubre i novembre de 2021 es recapta la participació d'empresaris, treballadors i visitants de l'àrea industrial perquè emplenen enquestes d'hàbits de mobilitat en les instal·lacions que permeten fer una radiografia dels comportaments actuals en la matèria i de la seua predisposició a canviar-les en virtut de les accions que podria posar en marxa el pla.  
Tercer. A la tardor de 2023 es presenta en acte públic la versió preliminar del Pla de mobilitat i s'obri un període més intens de participació pública que permet millorar el document amb les aportacions d'empresaris, treballadors, visitants i ciutadans en general. Amb estes millores, la versió preliminar del document es convertix en versió final del Pla de mobilitat d'Elx Parc Empresarial.  
Quart. El 17 de maig de 2024, el Servei de Mobilitat de la Conselleria de Medi Ambient, Aigua, Infraestructures i Territori emet informe tècnic favorable a l'aprovació definitiva d'esta versió millorada del Pla de mobilitat.  
  
Fonaments de Dret  
  
Primer. L'article 9 de la Llei 6/2011, d'1 d'abril, de mobilitat de la Comunitat Valenciana, establix que els plans de mobilitat són els instruments que concreten, en un àmbit o implantació determinada, els objectius de seguretat, accessibilitat, salut, eficiència energètica, millora del medi ambient, intermodalitat i aposta pel transport públic establits en esta norma. A més dels plans supramunicipals i municipals de mobilitat, la llei també preveu plans de mobilitat d'elements singulars per la seua capacitat de generació o atracció de desplaçaments.  
  
Segon. Este pla de mobilitat afecta a instal·lacions anteriors a la promulgació de la Llei 6/2011, d'1 d'abril, de mobilitat de la Comunitat Valenciana, per tant, no és un pla d'obligatòria redacció des del punt de vista dels articles 10 i 12 d'esta.   
Tercer. El Servei de Mobilitat de la Direcció General de Transports i Logística ha estudiat el Pla de mobilitat d'Elx Parc Empresarial i el 17 de maig de 2024 ha informat favorablement la seua aprovació definitiva. En este informe, l'argumentació i conclusions del qual es compartixen per este centre directiu, es posa de manifest que:  
«El Servei de Mobilitat ha comprovat el seu contingut i confirma que es garantix una connexió ciclopedestre entre l'àrea industrial terciària i els seus nuclis de referència principals (Elx, Torrellano, etc.). Existix, i es milloren, servici de transport públic urbà amb el nucli urbà principal i servici de transport públic interurbà amb la ciutat d'Alacant. D'altra banda, el contingut del Pla de mobilitat d'Elx Parc Empresarial està coordinat amb la versió preliminar del Pla de mobilitat metropolitana d'Alacant-Elx i està concertat amb l'Ajuntament d'Elx...»  
  
Quart. La versió preliminar del Pla de mobilitat va ser sotmesa a participació pública trenta dies hàbils a partir del 10 de novembre de 2023. Durant este període es van rebre 25 al·legacions o observacions formulades per quatre al·legants. L'Ajuntament d'Elx va informar este Pla el 24 de gener de 2024, i estes observacions han sigut tingudes en compte en l'aprovació del document.  
Quint. El Decret 10/2023 del Consell determina les competències de la Conselleria de Medi Ambient, Aigua, Infraestructures i Territori en matèria de transports. Mitjançant Resolució del titular, de 23 de juliol de 2019, es delega la competència d'aprovació dels plans de mobilitat en la persona titular de la Direcció General d'Obres Públiques, Transport i Mobilitat Sostenible; en este cas, i en virtut de l'article 16.1 del Decret 147/2023, de 5 de setembre (DOGV 9678), s'atribuïx esta competència en la persona titular de la Direcció General de Transports i Logística.  
  
A la vista de tot el que antecedix, resolc:  
  
Primer  
Aprovar definitivament el Pla de mobilitat d'Elx Parc Empresarial.  
  
  
Segon  
Informar de l'aprovació d'este Pla de mobilitat a través del Diari Oficial de la Generalitat Valenciana.  
  
Contra esta resolució, que posa fi a la via administrativa, podrà interposar-se recurs potestatiu de reposició davant la consellera de Medi Ambient, Aigua, Infraestructures i Territori en el termini d'un mes comptat des de l'endemà de la seua publicació, d'acord amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu davant la Sala Contenciosa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació, de conformitat amb el que es preveu en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que puga exercir-se qualsevol altre recurs que s'estime oportú.  
  
  
València, 20 de maig de 2024. El director general de Transports i Logística: Manuel Rios Pérez.